སྟོན་པ་ལ་མཚན་དང་དཔེ་བྱད་བརྒྱད་ཅུ་ལ་སོགས་པས་བརྒྱན་པའོ། །ཕྱི་རོལ་པའི་ལྟ་ལོག་སུམ་བརྒྱ་དྲུག་ཅུ་ཡང་ཟུང་འཇུག་མེད་དེ། རྟག་པ་དང་ཆད་པ་ཕྱོགས་རེ་བ་ཁོ་ནའོ། །ནང་པ་ནི་བདག་མེད་པ་གཉིས་དང་། རྟག་ཆད་ཕྱོགས་ལྷུང་བྲལ་བའོ། །ཕྱི་རོལ་པའི་སྤྱོད་པ་ཡང་མེ་ལྔ་པ་དང་། དབུགས་གསུམ་ལ་སོགས་པ་བྱེད་ཅིང་། ནང་པ་ནི་ཕ་རོལ་ཏུ་ཕྱིན་པ་བཅུ་དང་། དགེ་བའི་རྩ་བ་བཅུ་སྤྱོད་པ་དང་། རིག་ནི་སྡོམ་པ་རྣམས་ལ་སྤྱོད་པའོ། །ཡང་ཏྲི་སིན་དུ་ཨ་པ་ཏ་རའི་རྒྱུད་ལས། བསྟན་དང་སྟོན་པ་རྟོགས་དཔྱོད་ཚུལ་བལྟས་དང་། །ཆོས་རྟག་བཞི་དང་བཤད་པ་ཁྱད་པར་ཆེ། །ཅེས་གསུངས་པས། ཕྱི་པ་ནི་སྟོན་པ་གསུམ་དང་། ཕྱྭ་དང་དབང་ཕྱུག་ལ་བསྟེན་ཅིང་། ནང་པ་ནི་སྐྱབས་དཀོན་མཆོག་གསུམ་ལ་བརྟེན་པའོ། །སྟོན་པ་ཡང་མུ་སྟེགས་རང་རྟོག་དྲུག་ཏུ་འདོད་ཅིང་། ནང་པ་ནི་སངས་རྒྱས་ཉག་གཅིག་པར་འདོད་དོ། །ལྟ་བའི་ཁྱད་པར་ནི། མུ་སྟེགས་པས་རྟག་པ་དང་། ཆད་པ་གཉིས་རང་རྒྱུད་སོ་སོར་འདོད་ལ། སངས་རྒྱས་པ་ནི་རང་བཞིན་དུ་བདག་མེད་པར་འདོད་པས་ཁྱད་པར་ཆེ་སྟེ། ཕྱོགས་སུ་མ་ལྷུང་བ། མཐའ་ལས་མ་འདས་པ་དང་། ཟུང་དུ་འཇུག་པ་ལ་སོགས་པའི་ཁྱད་པར་དུ་ཆེ་བའོ། །སྤྱོད་པ་ལ་ཡང་། ཕྱི་པ་ནི་བྱ་ཁྱིའི་དཀའ་ཐུབ་བམ། མི་དགེ་བ་བཅུ་ལ་སྤྱོད། ནང་པས་བྱམས་སྙིང་རྗེ་དང་ཚོགས་གཉིས་དགེ་བ་བཅུ་ལ་སྤྱོད་དེ། ཆོས་རྟག་བཞི་ནི། མུ་སྟེགས་པས། སྐྱེ་འཇིག་ཐ་དད་དང་བྲལ་བ་རྟག །གནོད་པ་ཐམས་ཅད་དང་བྲལ་བས་བདེ། ཐམས་ཅད་རང་ལ་གྲུབ་པས་བདག །གློ་བུར་དྲི་མས་མ་གོས་གཙང་། ཟེར་རོ ། ནང་པ་ནི། མི་རྟག་སྡུག་བསྔལ་ཉོན་མོངས་བཅས། །དེ་ཉིད་ངོ་ཤེས་ཟུང་དུ་བྲལ། །ཞེས་སོ། །འབྲས་བུའི་ཁྱད་པར་ནི། ཕྱི་པ་ནི་ཕྱྭ་དང་དབང་ཕྱུག་ལྷ་མིའི་དབང་པོ་འདོད་ཅེས། ནང་པ་ནི་མྱ་ངན་ལས་འདས་པ་སྐུ་གསུམ་ཡེ་ཤེས་ལྔའི་བདག་ཉིད་འདོད་དེ། དེ་དག་ནི་ཕྱི་ནང་གི་རྣམ་བཞག་མདོ་ཙམ་བསྟན་པ་ཡིན། དེ་ལ་ཁྱད་པར་ཆེ་བ་ནང་པ་རང་ལའང་ཆེ་ཆུང་གཉིས་དེ། ཐེག་པ་ཆེན་པོ་ནི། ཤེས་རབ་དང་སྙིང་རྗེ་ཆེ་བས་ཐེག་པ་ཆེན་པོ་ལ། དེ་ཉིད་ཆུང་བས་ན་ཐེག་པ་ཆུང་ངུའོ། །དེ་ཡང་སྙིང་རྗེ་སེམས་བསྐྱེད་ཆེན་པོར་དམིགས་ཤིང་། ཤེས་རབ་ཆོས་ཀྱི་དབྱིངས་སུ་ཁྱབ་པས་ཆེན་པོའོ། །རང་དོན་གཙོ་བོར་གོལ་ཞིང་ཆོས་ཀྱི་དེ་ཉིད་མ་རྟོགས་པས་ཆུང་ངུའོ། །ཡང་ཐེག་ཆུང་ཤེས་རབ་ཆུང་བས་གང་ཟག་གི་བདག་ལས་ཆོས་ཀྱིས་བདག་མ་རྟོགས། སྙིང་རྗེ་ཆུང་སྟེ་སེམས་ཅན་ལ་བདག་ལས་གཅེས་པའི་སེམས་བསྐྱེད་མ་སློང་། ཐེག་ཆེན་ནི་ཤེས་རབ་ཆེ་སྟེ་གང་ཟག་གི་སྟེང་དུ་ཆོས་ཀྱི་བདག་མེད་རྟོགས། སྙིང་རྗེ་ཆེ་སྟེ་ཆོས་ལ་དམིགས་པའི་སྙིང་རྗེ་དང་། དམིགས་པ་མེད་པའི་སྙིང་རྗེ་དང་ལྡན་ནོ། །ཁྱད་པར་བསྡུ་ན་ཐེག་པ་ཆེན་པོ་ནི། ཐེག་ཆུང་ལས་དཔག་པ་བདུན་གྱི་ཆེ་སྟེ། མི་རྟོགས་པའི་དོན་ལ་དམིགས་པ་མ་ཡིན་ཏེ། ཟབ་ཅིང་རྒྱ་ཆེ་བར་དམིགས། བསྒྲུབ་པ་ཆེ་བ་ནི། རང་དོན་ལས་གཞན་དོན་བསྒྲུབ། གང་ཟག་གིས་བདག་མེད་པས། ཆོས་ཀྱི་བདག་མེད་མངོན་དུ་གྱུར། ཐབས་ཆེ་བ་མྱ་ངན་ལས་འདས་པའི་སར་ཕྱིན། བརྩོན་འགྲུས་ཆེ་བ་ནི་སྡུག་བསྔལ་གྱིས་སྤྱོད་ནས། རང་དོན་མི་བསྒྲུབ་བར་གཞན་གྱི་སྡུག་བསྔལ་མཐོང་བས་བརྩོན་འགྲུས་ཀྱིས་དང་དུ་ལེན། ལས་ཆེ་བ་ནི་རང་དོན་ཞི་བདེ་མི་བསྒྲུབ་སྟེ། སངས་རྒྱས་ཀྱི་མཛད་པ་མཐར་འདོན། ཡང་དག་པའི་བསྒྲུབ་པས་ཆེ་བ་ནི་འཕགས་པ་དང་དགྲ་བཅོམ་པ་འདོད་པ་མ་ཡིན་ཏེ། སངས་རྒྱས་ཀྱིས་སྟོབས་དང་མི་འཇིགས་པ་དང་། གཟུངས་དང་ཏིང་ངེ་འཛིན་ལ་སོགས་པ་ཐམས་ཅད་མཁྱེན་པ་བསྒྲུབ་པའོ། །གཞན་ཡང་། སྡུད་པ་ལས། གཏོང་བ་ཆེ་དང་བློ་ཆེ་བ་དང་མཐུ་ཆེ་དང་། །རྒྱལ་བ་རྣམས་ཀྱི་ཐེག་ཆེན་མཆོག་ལ་ཞུགས་པ་དང་། །གོ་ཆ་ཆེན་པོ་བགོས་ཤིང་བདུད་ཀྱི་སྒྱུ་འདུལ་བ། །དེ་ཡི་ཕྱིར་ན་ཐེག་པ་ཆེ་ཞེས་རབ་ཏུ་བརྗོད། །ཅེས་པ་དང་། ཅི་ཕྱིར་འདི་ནི་བྱང་ཆུབ་ཐེག་ཆེན་བྱ་ཞེ་ན། དེ་གང་ཞོན་ནས་སེམས་ཅན་ཐམས་ཅད་མྱ་ངན་ཟློ། ཐེག་པ་འདི་ནི་མཁའ་འདྲ་གཞལ་མེད་ཁང་ཆེན་ཏེ། དགའ་སྐྱིད་བདེ་བ་མངོན་པར་ཐོབ་བྱེད་ཐེག་པའི་མཆོག །ཅེས་གསུངས་པ་ལྟར་རོ། །དེ་དག་གི་ནི་ཐེག་པའི་ཁྱད་པར་དང་། ཐུན་མོང་གི་རྣམ་བཞག་ཀྱང་མདོར་བསྟན་པ་ཡིན་ནོ། ༈ །སྤྱི་དོན་བདུན་གྱི་ཐ་མ་བསྟན་བཅོས་འདི་ཉིད་ཇི་ལྟར་བརྩམ་ཞིང་དོན་དུ་འགྱུར་བ་དང་། བསྟན་པ་སྤྱིའི་རྣམ་པར་བཞག་པ་ཡིན་པས་ཀུན་གྱིས་ཚད་མར་རིག་པ་དང་། མཇུག་དགེ་རྩ་སྨོན་ལམ་བཀྲ་ཤིས་པའི་མཐའ་རྒྱས་དང་བཅས་པ་བསྟན་པ་དང་གང་ཟག་ལ་ཕན་པའི་རྒྱུར་བསྔོ་བའོ། །དང་པོ་ཇི་ལྟར་བརྩམ་པ་ནི། གཙོ་བོར་རྒྱལ་བའི་བཀའ་དང་། མཁས་པའི་ལུང་རིགས། རྒྱ་བོད་ཀྱི་འབྲེལ་ཚུལ་དང་། རང་གིས་ཐོས་པའི་རྒྱ་བསྐྱེད་དེ། ལུང་རིགས་ཀྱི་འཇུག་པ་རྣམས་ཀྱིས་གཏན་ལ་ཕབ་པས་ཏེ། བསྟན་བཅོས་སྟོད་སྨད་བར་གསུམ་དུ་མི་འགལ་བའི་དབང་པོ་མི་འགྱུར་བའི་གཟེར། མཁས་པའི་ལུང་རིགས་ཀྱིས་ལེགས་པར་གྲུབ་པ་རྣམས་ཡིན་ནོ། །དོན་དུ་ཇི་ལྟར་འགྱུར་ཞེ་ན། གང་ཟག་རྟོག་གེ་བའི་རིགས་ལ་སོགས་ཏེ། ཕྱོགས་འཛིན་རང་འགེག་བྱེད་པ་དང་། ཡང་ལུང་མ་བསྟན་གཏམ་འཆོལ་ཕྱོགས་འཆས་སུ་སྨྲ་བ་མང་པོ་ཡོད་དེ། དེ་དག་ནི་དཔེར་ན་ཁྱི་རྒན་གཅིག་གིས་ཐོ་ལ་མིར་བཟུང་ནས་འཁང་པས། གང་ཡིན་མེད་པར་ཁྱི་ཐམས་ཅད་ཕྱོགས་སུ་ཟུགས་པ་དང་། བོང་བུ་གཡང་ལ་ཕུལ་ན་མདོ་རུ་འགྲོ་བ་དང་། ལུག་ཆུ་འབོག་གི་དཔེ། ལུག་སྔོན་མ་གཅིག་གིས་མཆོང་ན། འཆི་ངོ་ཤེས་པའི་ཆུ་དོང་དུ་ཀུན་མཆོང་བ་ལྟར། རྫོགས་ཆེན་གྱི་ཆོས་བྱང་བུ་བཅུར་འབྲེལ་གཅིག་བལྟས་པ་དང་རྟོགས་དཔྱོད་བྱེད་མ་མྱོང་བའི་བན་དྷེ་ཁ་ཅིག་གིས་ཀྱང་། ཕྱོགས་གཏམ་ཁོལ་འདོད་དུ་སྨྲ་ཞིང་། རྙིང་མ་ཆོས་མ་དག་གོ་ཞེས་སྨྲ་བས། དེ་དག་གིས་མཐོང་ན་ཡང་། བློ་གཟུ་བོར་འཇོག་ན་ནི། མོས་པ་མི་སྟེར་ཀྱང་རྒྱུ་མཚན་ཤེས་ཤིང་གཏིང་ཡིད་ཆེས་པའི་རྒྱུར་འགྱུར་ལ། གང་གི་ཀྱང་དག་པ་མི་སྟེར་ན་ནི། གོང་གི་དཔེ་རྣམས་དང་མཚུངས་པས། སངས་རྒྱས་ལ་ཡང་ལེགས་པའི་སྐར་མས་དག་པ་མ་བྱིན་པ་དང་འདྲའོ། །ཡང་རྫོགས་པ་ཆེན་པོ་རྙིང་མ་ལ་མོས་པའི་གང་ཟག་རྣམས་ཀྱིས་མཐོང་ན་ནི། ངེས་པའི་ཤེས་པ་ཁྱད་པར་ཅན་དང་། ས་ཐོབ་པའི་དགའ་བ་ལྟ་བུ་སྒོམ་པར་རིགས་སོ། །གཉིས་པ་ཀུན་གྱིས་ཚད་མར་རིགས་ཤིང་། རང་འདོད་ཕྱོགས་གཅིག་གི་ཆོས་འདིའི་ཆེ་བ་ཁོལ་ཕྱུང་སུ་བཤད་པ་མ་ཡིན་ཏེ། སྟོན་པ་ཡང་དག་པར་རྫོགས་པའི་སངས་རྒྱས་དེ་ཉིད། ཕྱི་དང་ནང་གསང་བ་གསུམ་གྱི་ལྷ་མིའི་སྟོན་པར་ཇི་ལྟར་བྱོན་པའི་ཚུལ་གྱིས་ཁོག་ཕུབ། བཀའ་བསྟན་བཅོས་ཀྱི་རྣམ་བཞག །རྒྱ་བོད་ཀྱི་འབྲེལ་ཚུལ་ཆོས་རང་རང་གི་སྤྱི་དང་རང་རང་གི་མཚན་ཉིད། རྒྱལ་བའི་བཀའ་དང་ལུང་གིས་འགལ་མེད་དུ་བསྒྲུབ་ནས་བསྟན་པ་ཡིན་ཏེ། ལེགས་པར་བརྟགས་ཤིང་དཔྱད་ན། མ་དག་པར་འཛིན་པ་རྣམས་དག་ཕྱོགས་སུ་ཡིད་འདྲེན་པ་དང་། མོས་པར་གནས་པ་རྣམས་མི་ཕྱེད་པའི་དད་པ་ཐོབ་པས། ཀུན་གྱིས་སྤྱི་མཐུན་དུ་བསྟན་པའི་རྣམ་དབྱེ། ཤིང་རྟ་ཆེན་པོའི་སྲོལ་དུ་འགྲོ་བ་ཀུན་གྱི་ཨེ་མ་ཧོ། ཨ་ལ་ལ་ཧོ་ཞེས་སྨྲ་བ་བརྗོད་པར་རིགས་སོ། །གསུམ་པ་འཇུག་དགེ་རྩ་སྨོན་ལམ་གྱིས་ཇི་ལྟར་བསྔོ་བ་ནི། གནས་སྐབས་དང་མཐར་ཐུག་གཉིས་ཏེ། གནས་སྐབས་སུ་སངས་རྒྱས་ཀྱི་བསྟན་པ། མདོ་སྔགས་གསར་རྙིང་བཀའ་གཏེར་ཐམས་ཅད་ལ་ཕན་པའི་རྒྱུར་གྱུར་པ་དང་། གང་ཟག་མ་རྟོགས་པ་མ་རིག་པའི་དབང་དུ་བསྒྲིབས་པ་རྣམས་གསལ་བ་དང་། རྟོགས་པ་ཅན་རྣམས་ཡིད་ཆེས་ཤིང་ཁུངས་བཙུན་པར་བྱ་བ་དང་། སངས་རྒྱས་ཀྱི་བསྟན་པ་མཉམ་ཡངས་སྒོར་མོར་གནས་པ་ལ། ཕྱོགས་འཛིན་གྱི་འདོད་པས་ཟླ་ཁམས་སུ་མི་བྱེད་ཅིང་། ཐམས་ཅད་ལ་སྒོ་དུ་མ་ནས་ཕན་པའི་རྒྱུར་བསྔོ་བ་ཡིན་ཅིང་། མཐའ་ཐུག་ཏུ། སྤྱིར་སྙིང་པོ་ཅན་གྱིས་བསྡུས་པའི་འགྲོ་བ་མཐའ་དག་དང་། ཁྱད་པར་དུ་ཕ་མས་གཙོར་བྱས་དྲིན་གྱིས་བསྐྱངས་པ་དང་། གདུལ་བྱར་གྱུར་པ་རྣམས་སངས་རྒྱས་ཀྱི་བསྟན་པ་འཛིན་སྐྱོང་སྲུང་བ་ལ་སོགས་ཁུར་དུ་ཆེ་ཞིང་། གོལ་འཆུགས་མེད་པའི་ལམ་མཆོག །འོད་གསལ་རྡོ་རྗེ་སྙིང་པོའི་ཐེག་པར་ཞུགས་ཏེ། རྣམ་པ་ཐམས་ཅད་མཁྱེན་པའི་བདག་ཉིད་ཆེན་པོ་སྐུ་གསུམ་ཡེ་ཤེས་ལྔའི་བདག་ཉིད་ཐོབ་པར་བསྔོ་བའོ། །འདི་ནི་བསྟན་པའི་སྲོག་ཤིང་། ཐུན་མོང་གི་ཆོས་འབྱུང་དོན་སྤྱི་དང་རང་རང་གི་མཚན་ཉིད་རྣམས་མ་འདྲེས་སོ་སོར་བསྟན་ན། ངོ་བོ་དབྱེར་མེད་གཅིག་ཏུ་དོན་བསྡུས་པ་ཡིན་པས། དགོས་འདོད་ཀུན་འབྱུང་ཡིད་བཞིན་ནོར་བུ་ལྟ་བུ་བསྟན་པའི་སྐབས་ཐ་མ་སྟེ་བདུན་པའོ། ༈ །བློ་གྲོས་མཐའ་ཡས་དབང་པོའི་གཞུ་ཡི་རབ་བརྒྱན་ཅིང་། །ཤེས་བྱའི་གནས་ལ་མ་རྨོངས་པ་ཡིས་ཤེས་རབ་མདའ། །བློ་གྲོས་བློ་གསལ་སྐྱེས་བུའི་ཡིད་ལ་རབ་ཏུ་འཕེན། །ཡིད་ཀྱི་དགའ་སྟོན་གཞོན་ནུའི་བརྩེ་བའི་རྒྱན་དུ་འགྱུར། །སྤྲིན་བྲལ་མཁའ་ལ་ཉི་ཤར་ཇི་བཞིན་འོད་སྟོང་ནི། །འགྲོ་བའི་འདུལ་ཞིང་གླིང་བཞི་ཀུན་ཏུ་ཁྱབ་ཆེ་བར། །མ་རིག་མུན་སེལ་ཤེས་བྱའི་སྣང་བ་རྒྱས་པར་གྱུར། །རིག་པའི་གཞོན་ནུ་བསྟན་པའི་རྒྱལ་མཚན་ཕྱོགས་བཅུར་འཕྱར། །ཤེས་བྱའི་མཁའ་ལ་འདོད་དགུའི་ཆུ་འཛིན་འཁྲིགས། །དགའ་བའི་ཆར་གྱིས་གདུལ་བྱའི་ལོ་ཏོག་རྣམས། །དགེ་ལེགས་རྒྱ་མཚོའི་འབྲས་བུ་རབ་སྨིན་ཅིང་། །སྐལ་བཟང་རྒྱ་མཚོ་དཔལ་དང་འབྱོར་པ་ཡི། །ཤེས་བྱའི་གཏེར་ལ་མི་འཛད་ལོངས་སྤྱོད་ཅིང་། །དོན་གཉིས་རིན་ཆེན་བང་མཛོད་བརྙེས་པར་འགྱུར། །ཆོས་ཚུལ་འདི་ནི་རིན་ཆེན་དཔལ་བཟང་ཞེས་གྲགས་པ། །བཀའ་གཏེར་ཕལ་མོའི་དོན་རྣམས་མ་ལུས་ཁོང་དུ་ཆུད། །རྒྱ་བོད་མཁས་པའི་གྲུབ་མཐའ་ཀུན་ཀྱང་ལྐོག་གྱུར་མིན། །ཁོ་བོའི་ཡིད་མཁར་ཤེས་བྱའི་སྐར་ཚོགས་རབ་ཏུ་བཀྲ། །མ་དག་ལོག་པའི་སྐྱེ་བོ་རྣམས་ཀྱིས་རབ་རྩོད་ཀྱང་། །གདུལ་བྱའི་སྣང་ངོར་ནམ་མཁའི་འབྲུག་སྒྲས་ཟིལ་གྱིས་མནན། །དུས་མཐའི་གཏེར་སྟོན་ཨོ་རྒྱན་ཆེན་པོའི་གསུང་འཛིན་ཞེས། །ཐེག་པའི་ཡང་རྩེ་འོད་གསལ་རྡོ་རྗེ་སྙིང་པོའི་མཆོག །དེང་སང་དུས་ན་ཁོ་བོའི་སྙིང་ལ་ཡང་དག་ཤར། །ལས་ཅན་མང་པོའི་བློ་ཡི་མུན་པ་རབ་བསལ་ནས། །དྲི་བྲལ་ཡེ་ཤེས་ཐར་པའི་གླིང་དུ་མང་ཞིག་བསྐྱལ། །ཁོ་བོ་མ་སྨད་མ་འོངས་དུས་ན་དཀོན་པར་འགྱུར། །བཀའ་ལུང་རྟོགས་པའི་ཤེས་རབ་རལ་གྲི་མཁའ་ལ་འཕྱར། །མི་ཤེས་མུན་པའི་གཏི་མུག་དྲ་བ་རབ་བཅད་ནས། །ཤེས་བྱ་ཀུན་གསལ་བསྟན་པའི་ཉི་མ་རྒྱལ་གྱུར་གཅིག །བཤེས་གཉེན་དམ་པས་ལུང་རིགས་ཕུག་ལ་ལེགས་བརྟགས་ན། །འདོད་དགུའི་འབྱུང་གནས་རྒྱལ་པོའི་བང་མཛོད་ཅི་བཞིན་འགྱུར། །དེང་སང་དུས་ན་གཏེར་གྱིས་བསྟན་སྐྱོང་རཏ་ན་གླིང་། །ཨོ་རྒྱན་ཞེས་གྲགས་ཕ་དེའི་རྗེས་བཟུང་བུ་ཡིན་ནོ། །མ་རྟོག་ལོག་རྟོག་ཕྱོགས་འཛིན་དྲ་བ་རབ་བཅད་ནས། །ཁེ་དང་དྲེགས་པ་རྙེད་དང་འདོད་པའི་བློ་ཡིས་ནི། །ཚད་མར་མ་བཞག་རང་གི་འདོད་བློ་ཁོ་ན་ཡིས། །དེང་སང་བོད་ཀྱི་སློབ་དཔོན་རྣམས་ནི་རང་ཆེ་འདོད། །གཟུ་བོར་མ་བཞག་འཕགས་པའི་བཀའ་དང་འགལ་བས་ན། །མཁས་པར་འདོད་ཀྱིས་དེ་ཉིད་ཡང་དག་ཕྱོགས་དང་འགལ། །དེ་ཕྱིར་ཁོ་བོའི་བློ་ནི་གཟུ་བོར་བཞག་བྱས་ཏེ། །རྒྱལ་དགོངས་ཐེག་པ་མ་ལུས་ཀུན་ལ་ལེགས་པར་བརྟགས། །ཐོས་དང་མཐོང་བའི་བང་མཛོད་ཀུན་གྱིས་ཕྱུག་བྱས་ཏེ། །ལུང་རིགས་ཀུན་གྱིས་ཕྱུག་པའི་བློ་གྲོས་རིན་ཆེན་གྱིས། །ཕྱོགས་དུས་ཀུན་ནས་བདེ་ལེགས་རྒྱ་མཚོའི་དགའ་སྟོན་འགྱེད། །བསྟན་པ་རིན་ཆེན་ཉིན་མོའི་སྣང་བ་རྒྱས་པར་ཤོག །བདག་ནི་སྔོན་ནས་ཕར་ཕྱིན་དྲུག་སོགས་ཀྱི། །བསག་པའི་དགེ་བ་ཇི་རྙེད་ཡོད་པ་དང་། །སངས་རྒྱས་བསྟན་ལ་དགའ་བ་གང་ཐོབ་པའི། །དགེ་བ་འདི་ནི་ཕ་མས་གཙོ་བྱས་པའི། །ལུས་ཅན་འགྲོ་བ་མ་ལུས་ཐམས་ཅད་ཀུན། །ཤེས་བྱ་མ་རྨོངས་ཐམས་ཅད་མཁྱེན་པར་ཤོག །ཆོས་ཚུལ་འདི་ཡང་ནམ་མཁས་གར་ཁྱབ་པར། །སྐལ་བར་ལྡན་རྣམས་འདོད་དགུའི་དགའ་སྟོན་འགྱེད། །དགེ་ལེགས་རྒྱ་མཚོའི་དཔལ་ལ་ལོངས་སྤྱོད་ཅིང་། །སངས་རྒྱས་བསྟན་ལ་ཕན་པའི་འོད་ཟེར་གྱིས། །ཕྱོགས་དུས་ཀུན་དུ་མ་རིག་མུན་བསལ་ནས། །ཤེས་བྱའི་སྣང་བ་རབ་འབྱམས་རྒྱས་པར་ཤོག །འདི་ལས་བྱུང་བའི་དགེ་ཚོགས་རྒྱ་མཚོ་དེས། །བདག་ཀྱང་དེང་ནས་སངས་རྒྱས་མ་ཐོབ་བར། །བཀའ་དང་ལུང་རིགས་བསྟན་བཅོས་ལ་སོགས་ཏེ། །ཤེས་བྱ་ཀུན་ལ་མ་རྨོངས་བློ་གྲོས་རྒྱས། །མཐའ་ཐུག་རིན་ཆེན་འོད་གསལ་སྙིང་པོའི་ལམ། །མཐའ་རུ་ཕྱིན་ནས་ཀུན་བཟང་མཆོག་ཐོབ་ཤོག །བཀྲ་ཤིས་དགེ་ལེགས་ཉིན་མོར་བྱེད་པའི་དཔལ་བཟང་གིས། །ལུས་ཅན་ཀུན་ལ་རྟག་ཏུ་བདེ་བའི་དཔལ་འབྱིན་ཅིང་། །འདོད་དགུའི་རེ་བ་སྐལ་བཟང་དུ་མས་བརྒྱན་པ་ཡི། །དུས་གསུམ་ཀུན་ཏུ་རྣམ་དག་དགེ་བའི་བཀྲ་ཤིས་ཤོག །ཟབ་ཡངས་རྒྱ་ཆེ་ཀུན་གྱི་འབྱུང་གནས་རྒྱ་མཚོ་ནས། །འདོད་དགུའི་རིན་ཆེན་ནོར་བུ་མཆོག་ནི་ལེགས་བླངས་ཏེ། །སྐྱེས་དགུ་ཀུན་གྱི་རྣམ་པར་མཐོ་བའི་རྒྱ་མཚན་རྩེར། །འདོད་དགུའི་རིན་ཆེན་གཏེར་ལ་སྤྱོད་པའི་བཀྲ་ཤིས་ཤོག །ལྷ་དང་མི་དང་ལྷ་མ་ཡིན་དུ་བཅས་པའི་གནས། །འགྲོ་བ་ཀུན་གྱིས་འདི་ལ་རབ་ཏུ་བསྔགས་པ་ཡི། །སངས་རྒྱས་བསྟན་པ་རབ་ཏུ་སྣང་བའི་ཉིན་བྱེད་ཀྱིས། །དུས་གསུམ་ཀུན་ཏུ་མ་རིག་སེལ་བའི་བཀྲ་ཤིས་ཤོག ། ཆོས་འབྱུང་བསྟན་པའི་སྒྲོན་མེ་རྩོད་བཟློག་སེང་གེའི་ང་རོ་ཞེས་བྱ་བ་འདི་ནི། ཤཱཀྱའི་དགེ་ཚུལ། གསང་སྔགས་རྡོ་རྗེ་འཛིན་པའི་རྣལ་འབྱོར་པ། དུས་མཐའི་གཏེར་སྟོན། ཨོ་རྒྱན་ཆེན་པོའི་གསུང་འཛིན། རིན་ཆེན་དཔལ་བཟང་པོས། ས་ཕོ་སྟག་གི་ལོ། སྟོན་ཟླ་འབྲིང་པོའི་ཚེས་བཅུ་ནས་དབུ་བཙུགས་ཏེ། ཁྲིད་ཀྱི་ཐུན་བར་ལ་ཉེ་བར་སྦྱར་ཏེ། ཁྱི་ཟླ་བའི་ཡར་ཚེས་ལ། ལྷོ་ཕྱོགས་མོན་བོད་ཀྱི་མཚམས། གཡུ་མཚོ་སྔོན་མོའི་མགུལ་བདེ་ཆེན་གླིང་གི་གཙུག་ལག་ཁང་དུ་ལེགས་པར་སྦྱར་བའི་ཡི་གེ་པ་ནི། ཡར་འབྲོག་གི་སློབ་ད